เบี้ยภัยพิบัติขายไม่ออกประชาชนซื้อแค่สิบราย
รัฐบาลจ๋อย ประกันภัยพิบัติมีคนซื้อแค่กว่า 10 ราย คปภ.ไปไกล โวคนมั่นใจแผนป้องกันน้ำท่วม
14 เม.ย. 2555

รัฐบาลจ๋อย ประกันภัยพิบัติมีคนซื้อแค่กว่า 10 ราย คปภ.ไปไกล โวคนมั่นใจแผนป้องกันน้ำท่วม
แหล่งข่าวจากกระทรวงการ คลัง เปิดเผยว่า ขณะนี้มีประชาชน นักธุรกิจสนใจซื้อประกันภัยพิบัติ 5 หมื่นล้านบาทน้อยมาก โดยตัวเลขล่าสุดก่อนวันหยุดยาวช่วงเทศกาลสงกรานต์ ปรากฏว่ามีประชาชนทั่วไปมาซื้อประกันภัยแค่ 10 ราย อุตสาหกรรมรายใหญ่ซื้อเพียง 1 ราย กลุ่มผู้ประกอบการเอสเอ็มซื้อแค่ 3-4 รายเท่านั้น 
“อาจเป็นไปได้ว่า เพราะเพิ่งเริ่มเปิดตัวประกันภัย และเดือน เม.ย.ก็มีวันหยุดยาว จึงเชื่อว่าหลังเทศกาลสงกรานต์ยอดผู้ซื้อประกันภัยพิบัติจะเพิ่มขึ้นมากกว่านี้” แหล่งข่าวคาดหวัง
นายอารีพงศ์ ภู่ชอุ่ม ปลัดกระทรวงการคลัง ในฐานะกรรมการกองทุนภัยพิบัติ กล่าวยอมรับว่า หลังจากที่รัฐบาลเปิดตัวประกันภัยพิบัติและได้เปิดขายประกันภัยพิบัติให้กับประชาชน ธุรกิจรายเล็กและธุรกิจรายใหญ่ผ่านบริษัทประกันภัยของไทย เมื่อวันที่ 28 มี.ค.ที่ผ่านมา พบว่ามีประชาชนให้ความสนใจในระดับหนึ่งเท่านั้น 
หลังจากผ่านพ้นช่วงเทศกาลสงกรานต์ คณะกรรมการบริหารกองทุนส่งเสริมการประกันภัยพิบัติ ที่มี นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย เป็นประธาน คงจะนัดประชุมเพื่อประเมินผลอีกครั้ง
นายประเวช องอาจสิทธิกุล เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า การคนที่มาซื้อประกันน้อย แสดงว่าประชาชนมั่นใจกับแผนงานของรัฐบาลว่าจะสามารถป้องกันภัยพิบัติได้ 
“ปริมาณคนที่มาซื้อประกันภัยพิบัติน้อย ไม่ใช่เรื่องที่น่าเป็นห่วง หรือน่าตกใจ ผมว่าเป็นเรื่องดี ทำให้เห็นว่าประชาชนมั่นใจ และแสดงว่าเบี้ยประกันภัยที่บริษัทประกันขายในตลาดมีราคาไม่ต่างกับประกันภัยพิบัติของรัฐบาล จากเมื่อก่อนช่วงหลังน้ำท่วมใหม่ๆ ราคาสูงถึง 12-14% ของทุนประกัน ขณะนี้อยู่ในระดับต่ำกว่า 3% เป็นตัวสะท้อนได้เป็นอย่างดี ว่าการจัดตั้งกองทุนประกันภัยของรัฐบาลประสบผลสำเร็จแล้ว” นายประเวช กล่าว
ทั้งนี้ เมื่อช่วงน้ำท่วมใหญ่ ปลายปี 2554 บริษัทประกันภัยไม่กล้าที่จะรับประกันภัยให้กับโรงงานและธุรกิจที่ถูกน้ำท่วมต่อหรือถ้ารับประกันเบี้ยประกันสูงมาก รัฐบาลจึงออก พ.ร.ก. ตั้งกองทุนประกันภัยพิบัติให้มีการกู้เงินประเดิม 5 หมื่นล้านบาทหวังใช้เป็นตัวเรียกความเชื่อมั่นจากนักลงทุนไม่ย้ายฐานการผลิตไปประเทศอื่นหลังจากที่ประสบภัยน้ำท่วมใหญ่ 
สำหรับประกันภัยพิบัติให้ความคลุ่มครองภัย 3ประเภท ได้แก่ น้ำท่วม พายุ และ แผ่นดินไหว โดยในส่วนของเบี้ยประกัน แบ่งเป็น 3 กลุ่ม คือกลุ่มบ้านอยูอาศัยคิดเบี้ยประกัน 0.5% ต่อปีของทุนประกัน จะให้ความคุ้มครองไม่เกิน1 แสนบาท หรือเสียค่าเบี้ย 500 บาท/ปีกลุ่มเอสเอ็มอีที่มีทุนประกันไม่เกิน 50ล้านบาท เบี้ยประกัน 1% ต่อปีให้ความคุ้มครองไม่เกิน 30% ของทุนประกันหรือทุนประกัน 1 แสนบาทจ่ายค่าเบี้ย 1 พันบาท
ส่วนกลุ่มอุตสาหกรรมขนาดใหญ่นั้นจะไม่จำกัดทุนประกันอัตราเบี้ยประกัน 1.25% ต่อปี จำกัดความคุ้มครองไม่เกิน 30% ของทุนประกัน หรือทุนประกัน 1 แสนบาทจ่ายค่าเบี้ย 1,250บาททุนประกัน 1 ล้านบาท จ่ายค่าเบี้ย 12,500 บาทโดยมีข้อแม้ว่าในส่วนของผู้ซื้อประกันในกลุ่มเอสเอ็มอีและรายใหญ่จะต้องมีกรมธรรม์ประกันอัคคีภัยหรือกรมธรรม์ประกันภัยความเสี่ยงภัยทรัพย์สิน(ไอเออาร์) ด้วย